
TE HISZEL NEKI? AZ INFLUENSZEREK ÚJ GENERÁCIÓJA, AZ AI

Kulcsszavak: influenszer, influenszer marketing, mesterséges intelligencia, AI influenszer
Megbízhatóak-e az AI influenszerek? Kutatásom során arra a kérdésre kerestem a választ, hogy milyen a mesterséges intelligencia által generált influenszerek általános elfogadottsága és megbízhatósága a Z generáció körében.
A kutatáshoz szemkamerás vizsgálatot és azt kiegészítőleg RTA interjúkat alkalmaztam egy 31 fős mintán. A vizsgált célcsoportom a Z generáció tagjai voltak.
Előzetes hipotéziseim között szerepelt, hogy a Z generáció tagjai kevésbé tartják megbízhatónak a mesterséges intelligencia által generált influenszereket az emberiekkel szemben; a generáció tagjai a posztolt képeken leginkább az arcokat nézik meg, illetve, hogy hatással van a fogyasztók bizalmára az, hogy mennyire tudnak azonosulni az influenszerrel.
A kutatásom során arra az eredményre jutottam, hogy a Z generáció tagjai nem tartják megbízhatónak a mesterséges intelligencia által generált influenszereket, ezáltal nem is fogadják el őket és nem tartják elképzelhetőnek, hogy az ajánlásukra vásárolnának. Hiányolják belőlük a személyességet, a tapasztalatokat és csak a gépet látják bennük.
A posztolt képeken valóban az arcokat figyelik a legtöbb ideig, azon belül is a szemeket, egyéb figyelemfelkető elem ellenére is. Az archoz közeli logók ezáltal nagyobb figyelmet kapnak, amit a márkáknak az együttműködések során érdemes lenne kihasználni.



